Gunnlaugur M. Sigmundsson , fyrrverandi þingmaður Framsóknarflokksins , er sagður hafa veist með fúkyrðaflaumi að Teiti Atlasyni , bloggara og frambjóðanda Samfylkingarinnar til Alþingiskosninga , á fundi Samtaka atvinnulífsins í Hörpu í morgun . „ Já þetta passar , “ segir Teitur í samtali við fréttastofu Vísis , en Teitur var að eigin sögn að dreifa bæklingum fyrir Samfylkinguna á ganginum þegar allt fór í bál og brand . „ Hann kom þarna aðvífandi að mér , fjandvinur minn , og jós yfir mig fúkyrðum . Ég svaraði því nú ekki en tjáði honum að okkar máli væri lokið , og hefði lokið í Héraðsdómi Reykjavíkur . “ Vísar Teitur þar til þess þegar Gunnlaugur stefndi Teiti vegna bloggfærslu um Kögunarmálið svokallaða , en Gunnlaugur var forstjóri fyrirtækisins . Teitur var sýknaður af annarri kröfunni og hinni var vísað frá . „ Steininn tók síðan úr þegar hann kallaði á mig yfir fundarmenn : „ Víktu burt , drullusokkur , “ en þetta kallaði hann yfir hóp af fólki . Kona í hópnum tók þetta til sín og spurði hvort hann væri að tala til sín og Gunnlaugur neitaði því og sagðist vera að beina orðum sínum annað . Þá varð konan reið og sagði honum að hann gæti sjálfur verið drullusokkur . Hún sem sagt brást til varnar fyrir mig og það þótti mér vænt um . Mér finnst samt að Gunnlaugur ætti ekki að vera að tala mikið við mig . Mér finnst að hann ætti að tala við sálfræðing . “ Ekki náðist í Gunnlaug M. Sigmundsson við vinnslu fréttarinnar .